
Θέμα:
Πρόσωπα που δικαιούνται να υπαχθούν στο ασφαλιστήριο συμβόλαιο που έχει συνάψει το Σώμα Ορκωτών Ελεγκτών Λογιστών με την «Εθνική Ασφαλιστική ΑΕ».

Το Σώμα Ορκωτών Ελεγκτών Λογιστών προέβη δυνάμει του υπ’ αριθμ. 2896/9 ασφαλιστηρίου συμβολαίου με την «Εθνική Ασφαλιστική» σε σύναψη συμβάσεως ομαδικής ασφάλισης των μισθωτών του Σ.Ο.Ε.Λ., οι οποίοι δεν έχουν συμπληρώσει το 70ο έτος της ηλικίας τους. Ειδικότερα, ως «δικαιούχα πρόσωπα» να υπαχθούν στο ρυθμιστικό πλαίσιο του ως άνω ασφαλιστηρίου και να χαίρουν πρόσθετων παροχών υγειονομικής περίθαλψης δίχως προσωπική τους επιβάρυνση με τις αναλογούσες ασφαλιστικές εισφορές ορίσθηκαν «οι μισθωτοί» κατά πλήρη απασχόληση του Συμβαλλομένου (Σ.Ο.Ε.Λ.), ως μισθωτών νοουμένων και των εγγεγραμμένων μελών στα μητρώα του Σ.Ο.Ε.Λ., των Διοικητικών Υπαλλήλων του Ι.Ε.Σ.Ο.Ε.Λ. και του Σ.Ο.Λ., των Ελεγκτικών εταιριών και των Δικηγόρων που αμείβονται με παγία αντιμισθία. Παράλληλα, προβλέφθηκε στο ως άνω ασφαλιστήριο συμβόλαιο, η δυνατότητα στα «άμεσα» δικαιούχα πρόσωπα να ασφαλίσουν ως «εξαρτώμενα» μέλη και την σύζυγο που δεν έχει υπερβεί το 70ο έτος της ηλικίας της καθώς και τα ανύπαντρα τέκνα, που η ηλικία τους είναι μεγαλύτερη των τριάντα (30) ημερών και μικρότερη των 25 ετών. 

Στο σημείο αυτό πρέπει να επισημανθεί ότι ως ευθέως συνάγεται και από τις επιμέρους  διατάξεις του ως άνω ασφαλιστηρίου συμβολαίου, ως «δικαιούχα πρόσωπα» νοούνται μόνο τα υπαγόμενα για τον Κλάδο Υγειονομικής Περίθαλψης 
στον «Λογαριασμό Υγείας» του Σ.Ο.Ε.Λ., η δε υπαγωγή τους στην ασφάλιση της «Εθνικής Ασφαλιστικής» για τον κλάδο της ευρείας νοσοκομειακής περίθαλψης από ατύχημα ή ασθένεια αφορά μόνο το ποσό πέραν των 15.000 ευρώ, το οποίο καλύπτεται από τον «Λογαριασμό Υγείας». Ως εκ τούτου στερούνται της δυνατότητας υπαγωγής στην ασφάλιση της «Εθνικής Ασφαλιστικής» δυνάμει του ως άνω ασφαλιστηρίου συμβολαίου οι διοικητικοί υπάλληλοι των Εταιριών Ορκωτών Ελεγκτών, που υπάγονται στην υγειονομική περίθαλψη του Ιδρύματος Κοινωνικών Ασφαλίσεων και δεν έχουν προβεί σε υποβολή δήλωσης περί προαιρετικής υπαγωγής τους στην ασφάλιση του Λογαριασμού Υγείας του Σ.Ο.Ε.Λ.
Κατόπιν τούτων καλείσθε όπως υποβάλλετε αίτηση για υπαγωγή του διοικητικού προσωπικού που απασχολείτε στην προαιρετική ασφάλιση του «Λογαριασμού Υγείας». Άλλως σας ενημερώνουμε ότι από την 1η.9.2009 το διοικητικό σας προσωπικό δεν θα υπάγεται πλέον στο ως άνω ασφαλιστήριο.

